user
‘ தெரியல் இவன்கண்டாய் செங்கழுநீர் மொட்டை ’ எனத்துவங்கும் பாடல் இடம்பெறும் நூல் எது ?


assistant
விடை - 
நளதமயந்தி
யுகங்கள் தோறும் "காதல்" என்பது மயக்கம் தரும் மந்திரச் சொல்லாகவே நீடித்து வருகிறது. உண்மையான காதலை உணர வேண்டுமா? உலகத்தின் ஒப்பற்ற காதல் கதையான இந்த “நள தமயந்தி” கதையைப் படித்து முடித்ததும் நிச்சயம் உணர்வீர்கள்.

மஹாபாரதத்தின் ஒரு துணைக் கதையே இந்த நளன் தமயந்தி கதை. இது பல மொழிகளிலும் வழங்கப்பட்டு வருகிறது. வடமொழியில் “நைஷதம்” என்ற பெயரில் ஸ்ரீஹர்ஷர் என்பவரால் நளன் தமயந்தி கதை தனி நூலாகவே செய்யப்பட்டிருக்கிறது. தமிழகத்தில் புகழேந்திப் புலவரின் “நளவெண்பா” மிகப் புகழ்பெற்றதாகும். மேலும் வடமொழி நைஷதத்தைத் தமிழில் நைடதம் என்ற பெயரில் அதிவீரராம பாண்டியர் இயற்றியிருக்கிறார். 

மஹாபாரதத்தில் இல்லாத சில நுணுக்கமான தகவல்கள் நளவெண்பாவிலும், நைடதத்திலும் உள்ளன. நைஷத நாட்டின் தலைநகரம் மாவிந்தம் என்பதும், சேடிப்பெண் தமயந்திக்கு மன்னர்களின் நாடுகளைச் சொல்வதும். அதில் சேர, சோழ, பாண்டியர்களும் இருப்பதும் இதற்குச் சிறந்த உதாரணங்களாகும். சில வர்ணனைகளுக்கும், மேற்கண்ட நுண்தகவல்களுக்கும் புகழேந்திப் புலவரின் நளவெண்பாவில் உள்ள செய்யுள்களின் கருத்து இந்நூலின் மையக் கதைக்குள் புகுத்தப்பட்டிருக்கிறது. இருப்பினும் மஹாபாரதத்தில் உள்ள கதையில் இருந்து இம்மியளவும் மாறாமல் மூலக்கதையே இங்கே முழுமையாகப் பின்பற்றப்பட்டிருக்கிறது. நளவெண்பாவில் உள்ளது போல இந்நூல் மூன்று காண்டங்களாகப் பிரிக்கப்பட்டிருக்கிறது. அத்தியாயங்கள் நளவெண்பாவில் உள்ள வரிசையில் இருக்காது. நைடதத்தின் உள்ள கருத்துகள் இங்கே இடம்பெறவில்லை.

இராமாயணம் இரண்டாம் யுகமான திரேதா யுகத்தின் முடிவில் நடந்ததாகவும், மஹாபாரதம் மூன்றாம் யுகமான துவாபர யுகத்தின் முடிவில் நடந்ததாகவும் அந்த அந்த இதிகாசங்களிலேயே சொல்லப்பட்டு இருக்கிறது. நள தமயந்தி கதை ராமாயணத்திற்கும் முற்பட்டது என்பதால் முதல் யுகமான கிருத யுகத்தின் முடிவிலோ, இரண்டாம் யுகமான திரேதா யுகத்தின் தொடக்கத்திலோ நடைபெற்றிருக்க வேண்டும் என்று கருதப்படுகிறது. நள தமயந்தி கதை வேதங்களிலேயே குறிப்பிடப்படுகிறது என்றால் இதன் தொன்மையும், பெருமையும் சொல்லித் தெரிந்து கொள்ள வேண்டியவையல்ல.

இக்கதையின் முடிவில், இதைப் படிப்பதனால் உண்டாகும் பலனை முன்னறிவிக்கிறார் முனிவர் பிருஹதஸ்வர். அவர், "நளனின் இந்த உயர்ந்த வரலாற்றைத் திரும்பத் திரும்பச் சொல்பவனையோ, சொல்லும்போது கேட்பவனையோ தீயூழ் ஒருபோதும் அண்டாது. இந்த அற்புதமான தொல்வரலாற்றைக் கேட்பவன், பிள்ளைகள், பேரப்பிள்ளைகள், விலங்குகள், இடம், உடல்நலம், மகிழ்ச்சி ஆகியவற்றைப் பெறுவதோடு, தனது காரியங்கள் அனைத்திலும் வெற்றியையும், புகழையும் நிச்சயம் ஈட்டுவான். இதில் எள்ளளவும் ஐயமில்லை" என்று சொல்லியிருக்கிறார்.

இந்நூலின் 68ம் அத்தியாயத்தில், கலிபுருஷன் நளனிடம், "உனது கதையைக் கவனத்துடன் உரைக்கும் மனிதர்கள், கலிகாலத்தின் அச்சத்தில் இருந்தும், என்னைக் குறித்த அச்சத்தில் இருந்தும் நிச்சயம் விடுபடுவார்கள்" என்ற வரத்தை அளிக்கிறான். மேலும், இந்நூலின் 77ம் அத்தியாயத்தில், "உலகில் நேரும் என் ஆட்சிக் காலத்தில் உன் சரிதம் கேட்டாரை யான் அடையேன். இது மெய்யே" என்று அவனே மீண்டும் சொல்கிறான்.

மேலும், கலி புருஷன் சனீஸ்வரனோடு எப்போதும் ஒப்பிடப்படுவதால், ஏழரை, அஷ்டம, கண்டக, அர்த்தாஷ்டம சனி நடக்கும் போதும், அதாவது கோச்சாரத்தில் 1, 2, 4, 7, 8, 12ம் வீடுகளை சனீஸ்வரன் அடையும்போதும், மகர, கும்ப ராசிகளை அடைந்து சனீஸ்வரன் ஆட்சி பெறும்போதும் நளசரிதத்தைப் படிப்போருக்கு அதற்குண்டான பரிகாரமும், நற்பலன்களும் ஏற்படும் எனச் சோதிட ரீதியாகவும் நம்பப்படுகிறது.

மேற்கண்ட பலன்களைக் கருதவில்லையெனினும், இக்கதையைப் படிப்போருக்கு எழும் எண்ணவோட்டங்கள் அவர்களது வாழ்க்கையைச் செம்மைப் படுத்தும் என்பதில் கிஞ்சிற்றும் ஐயமில்லை.